PPPM แย้มกองทุน 2 รายสนใจร่วมลงทุนโรงไฟฟ้าญี่ปุ่น
PPPM แย้มกองทุน 2 รายสนใจร่วมลงทุนโรงไฟฟ้าญี่ปุ่น
PPPM แย้มกองทุน 2 รายสนใจร่วมลงทุนโรงไฟฟ้าญี่ปุ่น
25 ก.พ. 2563

นายวรุณ อัตถากร ประธานเจ้าหน้าที่บริหาร และประธานกรรมการบริหาร บริษัท พีพี ไพร์ม จำกัด (มหาชน) หรือ PPPM เปิดเผยว่า ตามที่บริษัทฯได้ลงทุนในโรงไฟฟ้าพลังงานความร้อนใต้พิภพ จำนวน 15 โรงใน เมืองเบปปุ จังหวัดโออิตะ ประเทศญี่ปุ่นนั้น ภายหลังบริษัท เบปปุ ฟอเรส พาวเวอร์ จำกัด ได้เพิกเฉยไม่ชำระเงินส่วนที่เหลือตามระยะเวลาที่กำหนด ทางคณะกรรมการบริษัทใช้สิทธิยึดเงินมัดจำทั้งจำนวน 600 ล้านเยน (หรือคิดเป็นเงินไทยประมาณ 176 ล้านบาท) ดังนั้นบริษัทฯพร้อมเปิดโอกาสให้นักลงทุนหรือกองทุนรายใหม่ที่สนใจธุรกิจพลังงานความร้อนใต้พิภพ ยื่นข้อเสนอเพื่อเข้าร่วมเป็นพันธมิตรทางธุรกิจ ซึ่ง ณ ปัจจุบัน มีผู้แสดงความสนใจมากกว่า 2 ราย
ส่วนของธุรกิจอาหารสัตว์เติบโตต่อเนื่องติดต่อกันเป็นปีที่ 4 ด้วยยอดขายกว่า 2,000 ล้านบาท รวมทั้งมีผู้แสดงความประสงค์ต้องการร่วมเป็นพันธมิตรทางธุรกิจกับบริษัทฯ เพื่อร่วมกันพัฒนาผลิตภัณฑ์ ขยายตลาด ซึ่งคาดว่าจะเป็นปัจจัยหลักสนับสนุนการเติบโตธุรกิจอาหารสัตว์ในอนาคต
“บริษัทฯ ยืนยันถึงศักยภาพของธุรกิจอาหารสัตว์ ซึ่งเป็นธุรกิจหลักมีพื้นฐานแข็งแกร่ง ดำเนินงานมากกว่า 30 ปี และระยะที่ผ่านมาค่าเงินบาทแข็งค่าขึ้น ได้ส่งผลให้ต้นทุนในการนำเข้าวัตถุดิบเพื่อนำมาผลิตอาหารสัตว์ลดลงกว่า 5% รวมทั้งจากการที่มีผู้สนใจโรงไฟฟ้าในประเทศญี่ปุ่น จึงส่งผลให้บริษัทฯ มีพื้นฐานแข็งแกร่งในการดำเนินธุรกิจ และศักยภาพในการชำระคืนหนี้ในอนาคต” นายวรุณ กล่าว
ขณะที่ปัจจุบันหุ้นกู้ของบริษัทฯ ที่เหลืออยู่ ประกอบด้วย หุ้นกู้มีหลักประกัน ชุด TLUXE205A  มูลค่า 200 ล้านบาท ครบกำหนดไถ่ถอนในวันที่ 8 พฤษภาคม 2563
ด้านหุ้นกู้ไม่มีหลักประกัน ชุด TLUXE198A มูลค่า 319.50 ล้านบาท ครบกำหนดไถ่ถอนในวันที่ 2 กรกฎาคม 2563 และหุ้นกู้มีหลักประกัน ชุด PPPM213A มูลค่า 207.60 ล้านบาท ครบกำหนดไถ่ถอนในวันที่ 18 มีนาคม 2564
นายวรุณ กล่าวว่า บริษัทฯ มีนโยบายที่จะลดต้นทุนทางการเงิน ด้วยการไถ่ถอนหุ้นกู้ให้เร็วที่สุด เพื่อเพิ่มกำไรให้บริษัทฯ